Helluntaiherätys Yhdysvalloissa

**Yhdysvaltalaisen helluntaiherätyksen** juuret ovat Charles Fox Parhamin ja William J. Seymourin saarna- ja opetustoiminnassa sekä Azusa-kadun herätyksessä 1900-luvun alussa. Helluntaiherätys lähti liikkeelle Seymourin toiminnan seurauksena. Vuoteen 1914 mennessä helluntaiherätys toimi jokaisessa Yhdysvaltain yli 3&nbsp;000 asukkaan kaupungista. Nykyään helluntaiherätykseen kuuluu noin 4,6 prosenttia Yhdysvaltain asukkaista.

## Historia
### Alkuperä ja varhainen kehitys (1880–1910)
Yhdysvaltalaisen helluntailaisuuden juuret ovat 1800-luvun wesleyläisessä pyhitysliikkessä, joka tavoitteli kristittyjen synnitöntä elämää. Useimmat kannattajat rinnastivat pyhityksen Pyhän Hengen kasteeseen. 1800-luvulla pyhitysliike oli laajentunut ekumeeniseksi, monikansalliseksi liikkeeksi, jonka kannattajat pyrkivät palauttamaan alkukirkon tehokkuuden ja käytännöt. Pyhitysliike vaikutti voimakkaasti Yhdysvaltain uskonnolliseen maisemaan 1800-luvun lopulla. Monet helluntailaiset järjestöt aloittivat pyhitysliikkeen ryhminä ennen siirtymistä helluntailaiseen oppiin, jossa korostettiin Pyhän Hengen kastetta.

Näitä ryhmittymiä olivat muiden muassa Church of God (Cleveland, Tennessee), joka perustettiin vuonna 1886 nimellä *Christian Union*. Liike otti nykyisen nimen vuonna 1907 hyväksyessään helluntailaisen näkökulman. Church of God in Christ perustettiin vuonna 1894 Charles H. Masonin ja C. P. Jonesin toimesta pyhitysryhmänä mustien baptistien keskuudessa Arkansasissa. Mason vei suurimman osan ryhmästä helluntailaisuuteen vuonna 1907, tehden siitä Yhdysvaltain suurimman pääosin mustan helluntailaisen kirkon. Ne, jotka jäivät pyhitysoppiin, muodostivat Church of Christ (Holiness) U.S.A.:n Jonesin johdolla vuonna 1907.

Fire-Baptized Holiness Association alkoi ensimmäisestä seurakunnasta Olmitzissa Iowassa vuonna 1895 ja muodosti virallisen järjestön vuonna 1898 Andersonissa Etelä-Carolinassa. Se johti seurakuntien muodostumiseen yhdeksässä osavaltiossa ja kahdessa Kanadan provinssissa. Apostolic Faith (Kansas) perustettiin vuonna 1898 pastori Charles Fox Parhamin toimesta Topekassa Kansasissa parantolana. Parham perusti lehden *[[Apostolic Faith]]* ja Bethel Bible Collegen vuonna 1900. Liike levisi Kansasiin, Oklahomaan, Missouriin ja Texasiin, mutta Parham erosi vuonna 1907. Jäljelle jääneet jäsenet yhdistyivät Baxter Springsissä Kansasissa, ja teologialtaan ryhmä muistutti Assemblies of Godia. Pentecostal Holiness Church perustettiin vuonna 1899 Goldsborossa Pohjois-Carolinassa metodistisaarnaaja Abner Blackmon Crumplerin toimesta kirkosta eroamisen jälkeen.

Vuonna 1906 perustettiin Pentecostal Assemblies of the World J. J. Frazeen toimesta ensimmäisenä ykseyshelluntailaisena kirkkona, joka kieltää kolminaisuuden. Samana aikana monet pyhitysryhmät omaksuivat helluntailaisia käytäntöjä, mikä johti liikkeen nopeaan kasvuun.

### Kirkkokuntien muodostuminen ja jakautumiset (1910–1930)
1910-luvulla helluntailaisuus institutionalisoitui, kun muodostettiin suuria järjestöjä. Teologiset erot, kuten ykseyshelluntailaisuus vs. kolminaisuusoppi, johtivat jakautumisiin.

Assemblies of God perustettiin vuonna 1914 helluntailaisten pastoreiden kokouksessa Hot Springsissä Arkansasissa. Se edusti kolminaisuusopin siipeä. United Holy Church of America perustettiin vuonna 1916 vastauksena Isaac Cheshierin johtamaan herätykseen vuonna 1886. Se oli pääosin musta helluntailainen ryhmä, joka kansainvälistyi.
(Original) Church of God erosi Church of God (Cleveland, Tennessee) -kirkosta vuonna 1917 Joseph L. Scottin johdolla, korostaen paikallisten seurakuntien autonomiaa.

Pentecostal Fire-Baptized Holiness Church muodostettiin vuonna 1918 Pentecostal Holiness Churchista eronneista, jotka halusivat tiukempia sääntöjä pukeutumisesta ja viihteestä. Se yhdistyi North Carolina Conference of Pentecostal Free Will Baptist Churchin kanssa vuonna 1921, mutta on nykyään lakkautettu. Congregational Holiness Church perustettiin vuonna 1921 Watson Sorrow'n ja Hugh Bowlingin toimesta.

Church of our Lord Jesus Christ of the Apostolic Faith, Inc. perustettiin vuonna 1919 Robert Clarence Lawsonin toimesta Pentecostal Assemblies of the Worldista erottuaan. 1920-luvulla ykseyshelluntailainen liike vahvistui. Esimerkiksi Pentecostal Ministerial Alliance perustettiin vuonna 1924 Pentecostal Assemblies of the Worldista eronneista ja muuttui Pentecostal Church, Inc.:ksi vuonna 1932. Apostolic Church of Jesus Christ muodostettiin vuonna 1928 kahden ykseyshelluntailaisen ryhmän yhdistymisestä.

Lisäksi muodostettiin ryhmiä kuten Mount Sinai Holy Church of America (1924 Ida Robinsonin toimesta, edistämään naisten johtajuutta) ja Mount Calvary Holy Church in America (1929 Brumfield Johnsonin toimesta).

### Yhdistymiset ja kehitys 1930–1950-luvuilla

1930-luvulla tapahtui useita yhdistymisiä ja jakautumisia. Open Bible Churches muodostettiin vuonna 1935 Open Bible Evangelistic Associationin (1932) ja Bible Standard Conferencen (1919) yhdistymisestä.

United Pentecostal Church International syntyi vuonna 1945 Pentecostal Church, Inc.:n ja Pentecostal Assemblies of Jesus Christin yhdistymisestä, muodostaen suurimman pääosin valkoisen ykseyshelluntailaisen kirkon. Monet ryhmät, kuten Church of the Living God -perhe (perustettu Mary L. Taten toimesta 1903), jakautuivat 1930-luvulla Tate'n kuoleman jälkeen useisiin kirkkokuntiin (Keith, McLeod/Jewell, White).

### Myöhempi kehitys (1950–nykypäivä)
1950-luvulta lähtien helluntailaisuus jatkoi jakautumista ja kasvua, sisältäen karismaattisen uudistuksen.

Church of God (Jerusalem Acres) erosi Church of God of Prophecysta vuonna 1957 Grady R. Kentin johdolla, korostaen teokraattista hallintoa ja "Uuden testamentin juutalaisuutta". Bible Way Church of Our Lord Jesus Christ World Wide, Inc. erosi vuonna 1957 Church of our Lord Jesus Christ of the Apostolic Faithista Smallwood E. Williamsin johdolla.

Calvary Chapel perustettiin vuonna 1965 Chuck Smithin toimesta, houkutellen hippikulttuuria ja laajentuen kansainvälisesti. International Pentecostal Holiness Church otti nimensä vuonna 1975 Pentecostal Holiness Churchin ja Fire-Baptized Holiness Associationin vuoden 1911 yhdistymisen jälkeen. Association of Vineyard Churches perustettiin vuonna 1986 John Wimberin toimesta Calvary Chapelista erottuaan.

Myöhempiä ryhmiä ovat muun muassa United Covenant Churches of Christ (2008) ja Reformed Churches of God in Christ International(2010). Helluntailaisuus on kasvanut merkittävästi Yhdysvalloissa, vaikuttaen sekä mustiin että valkoisiin yhteisöihin ja leviten kansainvälisesti.

## Suuntaukset

### Klassinen helluntailaisuus
Yhdysvaltain klassiset helluntailiikkeet juontavat juurensa 1950-lukua edeltäneisiin liikkeisiin, joiden tunnettuja nimiä olivat Parhamin ja Seymourin lisäksi Ambrose Tomlinson, Charles Mason, G. T. Haywood, F. M. Britton ja J. H. King. Suuria klassisia helluntailaisia kirkkokuntia ovat Assemblies of God, Church of God in Christ, United Pentecostal Church, Church of God (Cleveland, Tennessee), International Pentecostal Holiness Church sekä Foursquare Church. Klassiset helluntailaiset kannattavat yleisesti kolminaisuusoppia sekä evankelis-protestanttisen uskon perusteita.

### Ykseyshelluntailaisuus
Ykseyshelluntailaiset noudattavat pääosin helluntailaista oppia, lukuun ottamatta kolminaisuusoppia. Suurimmat ykseyshelluntailaiset kirkkokunnat ovat United Pentecostal Church, Pentecostal Assemblies of the World ja Apostolic Assembly of the Faith in Christ Jesus.

### Uuskarismaattisuus
Uuskarismaattiset liiikeet nousivat klassisen helluntialaisuuden piiristä 1960- ja 1970-lukujen jälkipuolella. Uuskarismaattiset liikkeet noudattavat usein klassisen helluntailaisuuden oppia, mutta painottavat vähemmän henkilahjoja. Uuskarismaattiset liikkeet korostavat evankeliointia, raamatunopetusta, ylistysryhmien jumalanpalveluksia sekä epävirallista lähestymistapaa ja ilmapiiriä. Tunnetuimpia uuskarismaattisia pastoreita ja kirkkokuntia ovat Chuck Smith ja Calvary Chapel, John Wimber ja Vineyard-liike sekä Sonny Arguinzoni ja Victory Outreach International.

## Kirkkokunnat
Yhdysvaltain helluntailaiset kirkkokunnat voidaan luokitella evankelikaalisiin helluntailaisiin sekä historiallisesti mustiin helluntailaisiin. Yhteensä helluntailaisiin kuuluu noin 4 prosenttia Yhdysvaltain väestöstä.

### Evankelikaaliset helluntailaiset
Evankelikaaliset helluntailaiset muodostavat noin 3 prosenttia Yhdysvaltain väestöstä. Merkittävin evankelikaalinen helluntailainen kirkkokunta on Assemblies of God USA, johon kuuluu noin prosentti väestöstä. Muita merkittäviä evankelikaalisia helluntailaisia kirkkokuntia ovat Church of God (Cleveland, Tennessee), Foursquare Church, Pentecostal Church of God, Pentecostal Holiness Church, Calvary Chapel, sekä United Pentecostal Church International. Lisäksi evankelikaalisia helluntailaisia on myös apostolisissa helluntailiikkeissä, tunnustuskuntiin kuulumattomissa helluntailiikkeissä sekä muissa pienemmissä yhteisöissä.

### Historiallisesti mustat helluntailaiset
Historiallisesti mustat helluntailaiset muodostavat noin prosentin Yhdysvaltain väestöstä. Suurin musta helluntailainen kirkkokunta on Church of God in Christ, johon kuuluu noin prosentti väestöstä. Lisäksi mustia helluntailaisia on myös apostolisissa helluntailiikkeissä sekä muissa pienemmissä yhteisöissä.

## Kannatus

Seurakuntien määrällisesti merkittävimmät osavaltiot helluntaiherätyksen kannalta ovat Kalifornia, Texas ja Florida. Suhteellisesti helluntaiherätyksen vahvimmat osavaltiot sijaitsevat maan eteläosan ns. raamattuvyöhykkeellä Arkansasissa, Alabamassa, Oklahomassa. Toinen suhteellisesti vahva alue on Yhdysvaltain luoteisosassa sijaitsevat Montanan ja Washingtonin alue. Helluntailaisten merkittävin kirkkokunta on Assemblies of God USA.

## Suomalainen siirtolaistyö
Suomalaisen siirtolaistyön helluntaiherätyksen parissa aloitti Hilma Hänninen vuonna 1914 New Yorkissa. Vuonna 1925 saarnaajaksi kutsuttiin Pekka Nuutinen ja samasssa yhteydessä järjestettiin New Yorkin suomalainen helluntaiseurakunta. Suurimmillaan tähän seurakuntaan kuului yli 200 jäsentä 1940-luvulla. Toinen helluntaityön kehto syntyi Washingtonin osavaltion Nasellen kylään vuonna 1909, jonne seurakunta järjestätyi vuonna 1927. Parhaimmillaan Yhdysvalloissa oli 14 suomalaista helluntaiseurakuntaa. Nykyisin elinvoimaisin seurakunta on Lake Worthin helluntaiseurakunta Floridassa.

## Lähteet